《兰谷为吉水廖祖效作》
明代·鲁铎

青郊车马竞寻芳，谁道幽兰可谷量。山暖英灵常欲醉，风回草木尽成香。

郭生翡翠何胜咏，谢氏阶庭未足方。见说楚人滋九畹，扁舟还拟泛沅湘。

作者简介：（1461—1527）明湖广景陵人，字振之。弘治十五年进士。授编修。闭门自守，不妄交人。正德时，累擢南京国子监祭酒，寻改北。教士务实学而不专章句。以病归。嘉靖初，交荐不起。卒谥文恪。有《莲北集》、《东厢集》。